CELEX: 32022D0907
Language: lv
Date: 2022-06-01 00:00:00
Title: Komisijas Īstenošanas lēmums (ES) 2022/907 (2022. gada 1. jūnijs) par pieprasījumu reģistrēt Eiropas pilsoņu iniciatīvu Good Clothes, Fair Pay (“Labs apģērbs, taisnīga samaksa”) atbilstoši Eiropas Parlamenta un Padomes Regulai (ES) 2019/788 (Autentisks ir tikai teksts angļu valodā)

10.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 157/13
               
            
         KOMISIJAS ĪSTENOŠANAS LĒMUMS (ES) 2022/907
         (2022. gada 1. jūnijs)
         par pieprasījumu reģistrēt Eiropas pilsoņu iniciatīvu Good Clothes, Fair Pay (“Labs apģērbs, taisnīga samaksa”) atbilstoši Eiropas Parlamenta un Padomes Regulai (ES) 2019/788
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
         tā kā:
         
                     (1)
                  
                  
                     Komisijai 2022. gada 4. aprīlī tika iesniegts pieprasījums reģistrēt ierosināto Eiropas pilsoņu iniciatīvu “Labs apģērbs, taisnīga samaksa”.
                  
               
                     (2)
                  
                  
                     Iniciatīvas mērķis, kā to pauduši organizatori, ir aicināt Komisiju ierosināt tiesību aktu, ar kuru uzņēmumiem, kas darbojas apģērbu un apavu ražošanas nozarē, tiek prasīts izrādīt pienācīgu rūpību attiecībā uz iztikas minimumu savā piegādes ķēdē, lai sasniegtu šādus mērķus: a) papildināt un balstīties uz “ES ilgtspējīgas korporatīvās pārvaldības satvaru” un “ES Pienācīgas minimālās algas direktīvu”; b) pieprasīt uzņēmumiem apzināt, novērst un mazināt negatīvu ietekmi uz cilvēktiesībām uz iztikas minimumu, biedrošanās brīvību un darba koplīguma slēgšanas tiesībām; c) samazināt nabadzību Savienībā un pasaulē, īpašu uzmanību pievēršot sieviešu, migrantu un darba ņēmēju ar nestabiliem līgumiem apstākļiem un vajadzībai apkarot bērnu darbu; d) aizliegt negodīgu tirdzniecības praksi, kas rada vai veicina faktisku un potenciālu kaitējumu darba ņēmējiem apģērbu un apavu ražošanas nozarē, un veicināt godīgu iepirkuma praksi; e) nodrošināt patērētājiem tiesības uz informāciju par apģērbu un apavu ražošanas nozares uzņēmumiem; f) uzlabot apģērbu un apavu ražošanas nozares uzņēmumu pārredzamību un pārskatatbildību.
                  
               
                     (3)
                  
                  
                     Iniciatīvas pielikumā sniegta sīkāka informācija par tās tematu, mērķiem un kontekstu. Organizatori apgalvo, ka tiesību aktos noteiktā minimālā alga daudzās dalībvalstīs veido tikai nelielu procentuālo daļu no iztikas minimuma un ka lielākajās apģērbu ražotājvalstīs ārpus Savienības likumā noteiktā minimālā alga vidēji ir mazāka par 50 % no līdzekļiem, kas vajadzīgi, lai finansētu parastu cilvēka cienīgu dzīvi. Šajā sakarā viņi atsaucas uz Vispārējo cilvēktiesību deklarāciju un Starptautiskā pakta par ekonomiskajām, sociālajām un kultūras tiesībām 7. pantu, kurš ietver tiesības uz atalgojumu, kas darba ņēmējiem un viņu ģimenēm nodrošina vismaz pienācīgus dzīves apstākļus. Organizatori norāda, ka jautājuma par iztikas minimumu apģērbu un apavu ražošanas nozarē risināšana tādējādi palīdzētu sasniegt Ilgtspējīgas attīstības programmas 2030. gadam (2) mērķus, proti, nabadzības izskaušanu, dzimumu līdztiesību, pienācīgas kvalitātes nodarbinātību un ilgtspējīgu ražošanu un patēriņu. Organizatori arī uzsver, ka zemu algu problēmas risināšana būtu vērsta pret vienu no galvenajiem bērnu darba veicinātājiem faktoriem saskaņā ar Komisijas apņemšanos izskaust bērnu darbu, kas, kā norāda Komisija, ir jāsaglabā visu attiecīgo politikas jomu priekšplānā. Attiecīgajiem uzņēmumiem būtu jāseko līdzi uzlabojumu veikšanas gaitai savā pienācīgas rūpības procesā un jāziņo par rezultātiem. Organizatori norāda, ka Komisija var ieteikt piemērotas un likumīgas metodes iztikas minimuma noteikšanai, kuras pēc tam var ņemt vērā sarunās par algām nozarē. Organizatori arī aicina pieņemt tiesību aktus, kas novērstu negodīgu tirdzniecības praksi šajā nozarē, pamatojoties uz Eiropas Parlamenta un Padomes Direktīvu (ES) 2019/633 (3).
                  
               
                     (4)
                  
                  
                     Visbeidzot, pielikumā organizatori aicina uzlabot pārredzamību nozarē, nosakot uzņēmumiem pienākumu publicēt noteiktu ražošanas informāciju no savām piegādes ķēdēm un nodrošinot patērētājiem tiesības uz informāciju par faktisko un iespējamo negatīvo ietekmi, kas saistīta ar algām un nestabiliem līgumu noteikumiem. Organizatori savas iniciatīvas atbalstam ir iesnieguši direktīvas priekšlikuma projektu, kas aptver vairākus elementus minēto mērķu sasniegšanai.
                  
               
                     (5)
                  
                  
                     Attiecībā uz iniciatīvas mērķiem Komisija, pamatojoties uz Līguma 50. un 114. pantu, ir pilnvarota iesniegt tiesību akta priekšlikumu, kurā uzņēmumiem, kas darbojas apģērbu un apavu ražošanas nozarē, tiek prasīts izrādīt pienācīgu rūpību attiecībā uz iztikas minimumu savā piegādes ķēdē.
                  
               
                     (6)
                  
                  
                     Tādējādi neviena iniciatīvas daļa acīmredzami nepārsniedz Komisijas pilnvaras Līgumu īstenošanas vajadzībām iesniegt priekšlikumu par Savienības tiesību akta pieņemšanu.
                  
               
                     (7)
                  
                  
                     Šis secinājums neskar novērtējumu par to, vai šajā gadījumā tiktu izpildīti konkrētie faktiskie un materiālie nosacījumi – ieskaitot atbilstību proporcionalitātes un subsidiaritātes principam un saderību ar pamattiesībām –, kas vajadzīgi, lai Komisija varētu rīkoties.
                  
               
                     (8)
                  
                  
                     Organizatoru grupa ir pienācīgi pierādījusi, ka tā atbilst Regulas (ES) 2019/788 5. panta 1. un 2. punktā izvirzītajām prasībām, un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.
                  
               
                     (9)
                  
                  
                     Iniciatīva nav nedz acīmredzami aizskaroša, nenozīmīga vai provokatīva, nedz acīmredzamā pretrunā Savienības vērtībām, kas noteiktas Līguma par Eiropas Savienību 2. pantā, un tiesībām, kas nostiprinātas Eiropas Savienības Pamattiesību hartā.
                  
               
                     (10)
                  
                  
                     Tāpēc iniciatīva “Labs apģērbs, taisnīga samaksa” būtu jāreģistrē.
                  
               
                     (11)
                  
                  
                     Secinājums, ka reģistrācijas nosacījumi saskaņā ar Regulas (ES) 2019/788 6. panta 3. punktu ir izpildīti, nenozīmē to, ka Komisija jebkādā veidā apstiprina iniciatīvā minēto faktu pareizību; par iniciatīvas saturu atbild vienīgi iniciatīvas organizatoru grupa. Iniciatīvas saturs pauž tikai organizatoru grupas viedokli, un nekādā gadījumā nevar uzskatīt, ka tas atspoguļotu Komisijas viedokli,
                  
               IR PIEŅĒMUSI ŠO LĒMUMU.
         
            1. pants
            Tiek reģistrēta Eiropas pilsoņu iniciatīva “Labs apģērbs, taisnīga samaksa”.
         
         
            2. pants
            Šis lēmums ir adresēts Eiropas pilsoņu iniciatīvas “Labs apģērbs, taisnīga samaksa” organizatoriem, kurus kontaktpersonu statusā pārstāv Maeve GALVIN kundze un Kirsten KOSSEN kundze.
         
         
            Briselē, 2022. gada 1. jūnijā
            
               
                  Komisijas vārdā –
               
               
                  priekšsēdētājas vietniece
               
               Věra JOUROVÁ
            
         
         
            (1)  OV L 130, 17.5.2019., 55. lpp.
         
         
            (2)  Apvienoto Nāciju Organizācijas Ģenerālās asamblejas Rezolūcija 70/1 “Pārveidosim mūsu pasauli: ilgtspējīgas attīstības programma 2030. gadam, A/RES/70/1 (2015. gada 25. septembris).
         
            (3)  Eiropas Parlamenta un Padomes Direktīva (ES) 2019/633 (2019. gada 17. aprīlis) par negodīgu tirdzniecības praksi starpuzņēmumu attiecībās lauksaimniecības un pārtikas piegādes ķēdē (OV L 111, 25.4.2019., 59. lpp.).